作者：刘克庄
词牌/韵律：沁园春

paragraphs: 有个头陀，形等枯株，心犹死灰。
幸春山笋贱，无人争吃，夜炉芋美，与客同煨。
何处旛花，忽相导引，莫是天宫迎赴斋。
又疑道，向毗耶城里，讲席初开。
这边尚自徘徊。
笑那里纷纷早见猜。
有尊神奋杵，拳粗似钵，名缁竖拂，喝猛如雷。
老子无能，山僧不会，谁误檀那举请哉。
山中去，便百千亿劫，休下山来。